
за дейността на Сдружение „Асоциация на прокурорите в България” за периода 16.04.2016 г. - 30.09.2017 г. 

Общо събрание на АПБ, 30.09.2017 

През 2016 година представители на Асоциацията на прокурорите в България участваха активно в дейността на Съвета по прилагане на актуализираната стратегия за продължаване на съдебната реформа. Съветът е създаден с ПМС № 3/13.01.2016 г. с цел координация на изпълнението на съдебната реформа. При проведените общо осем заседания бяха обсъдени проектът на закона за изменение и допълнение на Закона за съдебната власт, Наредбата за единните държавни изисквания за специалността „Право” и професионална квалификация „юрист” и др.
За отчетния период представители на АПБ участваха активно и в дейността на работната група на Висшия съдебен съвет за подготовка на процедура по ЗОП за сключване на договор за застраховка на магистрати и служители от съдебната власт. Изразената от нас критика по повод непрозрачната процедура, предшествала сключването на настоящия договор за застраховка и изключително неблагоприятните клаузи в него оказа своя ефект. За обсъжданията на параметрите  на техническото задание на предстоящата обществена поръчка за сключване на следващия застрахователен договор беше сформирана работна група, в която участваха и представители на съсловните организации. Отговорното отношение на членовете на работната група за намиране на решения по обсъжданите проблеми ни дава основание да изразим нашата увереност, че ще бъдат договорени по - благоприятни клаузи в новия застрахователен договор.
През отчетния период представители на Асоциацията на прокурорите в България проведоха срещи с представители на Европейската комисия по механизма за сътрудничество и проверка, както и с експертния екип, състоящ се от прокурори от страни от ЕС, на мисията за техническа помощ и анализ на ПРБ. На разговорите бяха обсъдени възникналите проблеми във връзка с продължаващата реформа на съдебната система; гласуваните през 2016 година промени в Закона за съдебната власт и новите положения при кариерното израстване и атестациите, разисквани бяха и необходимостта от адекватно и модерно законодателство и съответни промени в НК и НПК, гаранциите за запазване независимостта на магистратите и други. 
Асоциацията на прокурорите в България активно участва и в дейността на Гражданския съвет към Висшия съдебен съвет. В резултат от обсъжданията в рамките на проведените общо 16 заседания ГС към ВСС излезе с конкретни предложения и препоръки до ВСС по повод актуални за съдебната система проблеми – реформа на съдебната карта, застраховки на магистрати и служители, доклади на ЕК по Механизма за сътрудничество и проверка, проекти на нормативни актове и други.  
През 2016 година приключи проекта на АПБ „Повишаването на контрола и спазването на правилата, установени в законодателството за опазване на околната среда и управление на рисковете”. В рамките на финалната част на проекта: 
· излезе от печат ръководство „Опазване на околната среда”, което беше предоставено на всички прокурори;
·  беше проведено  залесяване в местността ”Офелиите” в природен парк Витоша, където прокурори от цялата страна засадиха 200 фиданки от смърч. Мястото е съобразено с лесоустройствени план, като се цели да бъдат възстановени пораженията, нанесени преди години от корояда. Мероприятието беше широко отразено в медиите; 
· беше организирана Кръгла маса на тема „Проблеми на наказателно – правната защита на околната среда”;
· в  сайта на проекта беше публикувано изследването на д-р Ива Пушкарова - Горчева „Някои въпроси на наказателно правната защита на природата. 
Дейността на Асоциацията по проекта беше отчетена положително в Доклада на Европейската комисия за България относно изпълнението на политиките на ЕС в областта на околната среда за 2016 година.   Проектът на АПБ е оценен като „успешен“ и е посочен като положителен пример „към съобразеното с риска осигуряване на спазването на правните задължения”. 
В тази връзка изразяваме благодарност към РП – Котел и към г-н Камен Господинов, който сега е прокурор в Специализираната прокуратура,  за организацията на мероприятието по залесяване с широколистни фиданки в местността „Табията“, в землището на град Котел, с което беше продължена инициативата на АПБ „Засади дърво!“. То беше осъществено с подкрепата на Държавно горско стопанство град Котел и община Котел, като в него се включиха 40 прокурори от цялата страна и на площ от 3 декара бяха засадени 1000 фиданки от различни дървесни видове, които са характерни за района  -  черен бор, кедър и дъб-  Благун. 
	През 2016 година АПБ участва в мероприятието под наслов  „Подари книга на затворническата библиотека“ на Владимир Николов – член на УС на АПБ. На Затвора –Плевен бяха дарени 190 книги с различна жанрова насоченост. 
СТАНОВИЩА : 
 	През 2016 година  Асоциацията на прокурорите в България, в  съвместно становище със Съюза на съдиите в България и Българска съдийска асоциация, се противопостави на проектопредложението в ЗИДЗСВ, създаващо задължение за магистратите за деклариране на членствено правоотношение в професионалните магистратски организации. Продължихме да застъпваме изразената от нас позиция и през 2017 година, когато оспорените промени в Закона за съдебната власт бяха приети. 
През 2016 година Управителния съвет на Асоциацията на прокурорите в България изрази своето становище до Министъра на правосъдието относно  проекта на постановление за изменение на Наредбата за изменение и допълнение на Наредбата за единните държавни изисквания за придобиване на висше образование по специалността „Право“ и професионална квалификация „юрист“.  
През 2016 година УС на АПБ излезе с три становища до Конституционния съд на Република България: 
· по к. д. № 6/2016 година – относно обявяване на протиковоконституционността на разпоредбата на чл. 166, ал. 3 от ЗСВ, съгласно която съдия прокурор или следовател не може да бъде освободен от длъжност при подаване на оставка, ако срещу него е образувано дисциплинарно производство до приключване на производството; 
· по к. д. № 13/2016 година, образувано във връзка с искане на Главния прокурор за задължително тълкувателно решение относно съдържанието на изискването за съответствие на структурата на съдилищата и прокуратурата; 
· по к. д. 15/2016 година  за даване на задължително тълкуване на чл. 84, т. 16 изр. второ от Конституцията, по което Конституционният съд беше сезиран да се произнесе дали  израза  „други доклади на главния прокурор за дейността на прокуратурата по прилагането на закона, противодействието на престъпността и реализирането на наказателната политика” поражда за Народното събрание правомощието да изслуша и приеме доклад от Главния прокурор  по приложението на закона по конкретно наказателно производства. 
През 2016 година се проведе XIV-та Академия на тема „Трафик на хора в България-реалност,резултати и предизвикателства”. Мероприятието беше организирано от Асоциацията на прокурорите съвместно с Националната комисия за борба срещу трафика на хора и германската фондация „Ханс Зайдел”. Като резултат от това обучение, г-н Владимир Николов – член на УС на АПБ представи идеята си и положи началото на инициативата за създаване на Местна комисия за борба с трафика на хора в гр. Плевен, която вече е факт.    
За отчетния период Управителния съвет изрази публично своите позиции относно мястото на прокуратурата в съдебната система, осъди  вербална агресия по отношение на българските прокурори; сезирахме ВСС с проблемите, слабостите и въпросите, които постъпиха при нас по повод на проведеното експериментално гласуване. 
След номинация на Управителния съвет на АПБ и по решение на Централния съвет на Съюза на юристите в България г-н Христо Георгиев – административен ръководител и окръжен прокурор на ОП – Благоевград  беше награден с „Почетен знак на СЮБ”.  Наградата отличава изявени юристи за високи професионални постижения и активна съюзна дейност.

